[Foto’s] Skote klap tydens kitsbankontploffing in Pta-OosDie misdaadtoneel. Foto: Bull Security ŉ Pretoriase veiligheidsbeampte is geskiet nadat ŉ groep rowers in die vroeë oggendure ŉ kitsbank in die ooste van die stad opgeblaas het. French Jooste, woordvoerder van Bull Security, het Dinsdag aan Maroela Media gesê ŉ onbekende hoeveelheid rowers het omstreeks 02:40 op die Cornwall View-winkelsentrum in Elarduspark toegeslaan en die kitsbank daar opgeblaas. “Daar was twee groot ontploffings. Ons veiligheidsbeamptes het gereageer en met hul aankoms het die groep op die reaksievoertuie losgebrand,” het Jooste gesê. Jooste het gesê die groep was goed opgelei en op die voertuie gevuur “om kopskote te skiet”. “ŉ Veiligheidsbeampte is in die arm geskiet en drie voertuie is beskadig.” Paramedici van Netcare 911 het die veiligheidsbeampte, ŉ werknemer van Bull Security, op die toneel behandel en na die Pretoria-Oos-hospitaal geneem. Sy toestand is stabiel. Niemand anders is tydens die voorval beseer nie. Jooste het gesê die groep kon daarin slaag om te ontsnap. Dit is nog nie bekend of daar enige geld gesteel is nie. Die polisie ondersoek die voorval.